जोहानिसबर्ग में आसान नहीं होगी भारत की राह  
भारत के लिए शनिवार को जोहानिसबर्ग में जीत के साथ वापसी करने की राह आसान नहीं होगी क्योंकि यह मैदान मेजबान टीम का गढ़ है।
द. अफ्रीका के हाथों पहले एकदिवसीय मैच में करारी शिकस्त के बाद भारत के लिए 15 जनवरी को जोहानिसबर्ग के वांडर्स मैदान में जीत के साथ वापसी करने की राह आसान नहीं होगी क्योंकि यह मैदान मेजबान टीम का गढ़ है।  डरबन में 135 रन की शिकस्त के साथ पांच मैचों की श्रृंखला में 0-1 से पिछड़ी टीम इंडिया इससे पहले भी यहां मेजबान टीम के खिलाफ अपने सभी मैच हार चुकी है जिससे उसकी राह और मुश्किल नजर आ रही है।  भारत ने इस मैदान पर पांच मैच खेले हैं जिसमें से दो में उसे जीत मिली जबकि तीन में उसे हार का सामना करना पड़ा। भारत ने इस मैदान पर मेजबान टीम के खिलाफ अपने दोनों मैच गंवाए हैं लेकिन वेस्टइंडीज और श्रीलंका के खिलाफ वह इस मैदान पर बड़ी जीत दर्ज करने में सफल रहा है। भारत ने 10 मार्च 2003 को यहां श्रीलंका को 183 रन के विशाल अंतर से मात दी जबकि वेस्टइंडीज को 30 सितंबर 2009 को सात विकेट से हराया।  द. अफ्रीका के हाथों हालांकि भारत को 13 दिसंबर 1992 को छह विकेट जबकि पांच अक्टूबर 2001 को भी छह विकेट से हार का सामना करना पड़ा।  इस मैदान पर द. अफ्रीका के दबदबे का अंदाजा इस बात से लगाया जा सकता है कि उसने यहां खेले 24 मैचों में से 18 में जीत दर्ज की जबकि केवल छह बार उसे हार का मुंह देखना पड़ा।